钦定古今图书集成/明伦汇编/氏族典/第439卷 > 《廖用贤尚友录》 > 贾谊
## 钦定古今图书集成/明伦汇编/氏族典/第439卷 > 《廖用贤尚友录》 > 贾谊

按《汉书贾谊传》：“谊，洛阳人也。河南守吴公闻其秀材，
召置门下。文帝初立，吴公征为廷尉，迺言谊通诸家
之书，文帝召为博士。是时谊年最少，每诏令议下，诸
老先生未能言，谊尽为之对。文帝说之，超迁岁中，至
大中大夫。谊以为汉兴二十馀年，天下和洽，宜当兴
礼乐，迺草具其仪法奏之。文帝谦让未遑也。”然诸法
令所更定，及列侯就国，其说皆谊发之。于是天子议
以谊任公卿之位，绛、灌之属尽害之，于是以谊为长
沙王太傅。谊既以适去，意不自得，及渡湘水，为赋以
吊屈原。拜梁怀王太傅。梁王胜坠马死，谊自伤为傅
无状，常哭泣，后岁馀亦死。